《南浦 水仙》
清代·沈蕊

雅称六株衣，见青葱，几簇翠云低绕。微步欲凌波，湘江静、烟水茫茫人悄。

冰肌玉骨，含情怕向东风笑。一点芳心杯样浅，着得春愁多少。

小窗净几清幽，伴金猊睡鸭，何须龙脑。弱质不禁风，环佩冷、争奈暮寒料峭。

新妆淡扫。蛾黄蝶粉天然好。倩影亭亭明月下，可是广寒飞到。

作者简介：字芷芗，嘉兴人，观察涛女，桐乡劳介甫室。